Ġob jisħet xortih Wara dan Ġob fetaħ fommu, seħet jum twelidu, u qabad jgħid: "Qerda għal jum twelidi, għal-lejl li qal 'Tnissel raġel.' Ħa jinbidel fi dlam dak il-jum, ma jfittxux Alla mill-għoli, u ma jfiġġ qatt id-dawl fuqu! Jagħmluh tagħhom id-dlam u s-swied, ħa jiksih is-sħab oħxon, u twaħħxu l-eklissi. Dak il-lejl ħa tkeffnu dalma, ma jidhirx mal-jiem tas-sena, u ma jidħolx fl-għadd tax-xhur. Ħa jkun, iva, dak il-lejl bla ħajja, u ma jidwix fih għajjat ta' ferħ. Ħa jisħtuh dawk li jisħtu l-jum, l-imħarrġin biex iqajmu l-Levjatan . Jiddallmu l-kwiekeb taż-żerniq tiegħu, jistenna għal xejn li jfiġġ id-dawl, u ma jarax tbexbix is-sebħ, talli ma żammlix magħluqa bwieb il-ġuf, u t-taħbit minn għajnejja ma ħebiex. Għaliex ma mittx fi ħdan ommi? Għaliex ma bqajtx fil-ġuf u mitt? Għaliex laqgħuni l-irkupptejn? Għaliex sidrejn biex nerda'? Kieku issa jien mimdud u sieket, kont inkun rieqed u mistrieħ mas-slaten u l-kunsillieri tal-art, jew mal-kbarat li bnew mill-ġdid il-ħerbiet; u mal-prinċpijiet li kellhom id-deheb, li mlew djarhom bil-fidda. Għaliex ma kontx bħal rimi moħbi, bħat-trabi li qatt ma raw id-dawl? Hemm il-ħżiena jehdew mill-inkwiet, u l-għajjenin isibu l-mistrieħ. Hemm il-priġunieri lkoll fil-kwiet, bla ma jisimgħu leħen l-argużin. Iż-żgħir u l-kbir hemmhekk qegħdin, u l-ilsir ħieles minn sidu. Għaliex jingħata d-dawl lill-imsejken, u l-ħajja lil min qalbu kollha mrar? Lil dawk li jixxennqu għall-mewt bla ma tiġihom, u jħaffru għaliha aktar milli għal teżor; li jifirħu u jaqbżu bil-ferħ, jogħxew meta jsibu l-qabar? Għaliex il-ħajja lil min triqtu magħluqa, li Alla għalaq minn kull naħa? Għalhekk sar il-krib l-ikel tiegħi, u jgelgel bħall-ilma t-tnehid tiegħi. Għax dak li nibża' minnu jiġi fuqi, u dak li jwerwirni jilħaqni. M'hemmx kwiet għalija, lanqas sliem, dejjem bl-inkwiet, ma nistrieħ qatt."